جايحة ڤيروس كورونا ف لمغريب

جايحة ديال ڤيروس كورونا وصلات رسميا للمغريب ف 2 مارس 2020. حتال ليوم، 19 دجنبر 2021، تسجلات 952628 د لحالات من بينهم 14808 ماتو و 936348 براو. تطور د لحالة. اول حالة كانت ف 2 مارس ديال زماݣري مغريبي عايش ف طاليان جا ف 27 فبراير. لحالة تانية تاكدات ف 5 مارس ديال واحد لمرا عندها 89 عام حتا هي ساكنة فطاليان رجعات للمغريب ف 25 فبراير من بولونيا. حالة تالتة تزادت نهار 10 مارس ديال واحد توريست فرانصاوي جا لمراكش. فنفس نهار، لمرا لي كانت هي لحالة تانية ماتت. ف 11 مارس، بنت ؤمرات داك توريست لفرانصاوي حتا هوما صدق عندهوم لمرض، ؤ ف لمجموع ولاو 5 ديال لحالات. فنفس نهار، حالة ساتة تعلنات عليها ديال واحد لمرا فرانصاوية عندها ستينات جاتها مشاكل فتنفس ف 7 مارس. ف 13 مارس، جوج حالات تزادو، وحدا ديال مغريبي عندو 39 عام رجع من صبانيا ؤلخرا ديال فرانصاوية عندها 64 عام؛ فلعشية علنات وزارة صحة على انه لمريض لول برا ؤغادي يخرج. ف 14 مارس، 9 د لحالات تاكدو، زيد عليهم لحالة ديال لوزير ديال تجهيز ؤنقل عبدلقادر عمارة. لغد ليه، 10 د لحالات جداد تزادو. ف 16 مارس، تزادو 9 د لحالات جداد. ف 17 مارس، ف صباح علنات وزارة صحة ان حالة جديدة بانت ؤ واحد من ناس لي مراض مات، ف ليل تزادو 6 د لحالات جداد. ف 19 مارس، تعلن فصباح على 4 د لحالات جداد ؤموراها ف لعشية على 3 خرين، ؤف ليل على جوج جداد، ف لمجموع ولاو 63 حالة. ؤنفس لوقت حالة تانية ديال واحد سيدة من دارلبيضا برات. ف 20 مارس، تعلن ف صباح على 3 د لحالات جداد ؤموراها ف لعشية على 8 خرين، ؤف ليل على تلاتا جداد؛ ف لمجموع ولاو 77 حالة، ؤنفس لوقت تالت مريض مات. ف 17 مارس، بانت اول حالة ف جيهة ݣلميم واد نون ب ضبط ف مدينة ݣلميم ديال واحد سيد ف سبعينات، موراها بشهر ف 16 ابريل تعلن على انه برا ؤخرج من سبيطار. ف 23 مارس، قررات وزارة صحة تداوي ناس لي مراض ب لكلوروكين ولا هيدروكسيكلوروكين مخلط معا لازيطروميسين؛ موراها ف 10 ابريل، عممات وزارة صحة ستيعمال ديال هاد لپروطوكول على لحالات كاملين حتا هادوك لي ماباينش فيهوم لاعراض. ف 7 ابريل، لباس ديال لكمامة ولا ضروري علا اي واحد خارج لزنقة. ف 13 يونيو، قررات وزارة صحة ؤ وزارة داخيلية انهم ݣاع لحالات لي مازال ف سبيطارات غادي يجمعوهوم فجوج مدون، لي هوما بنسليمان ؤ بنݣرير، ؤ غادي يتزاد عليهم لحالات جداد لي غادي يبانو، ولاكين هاد لقرار ماشدش بزاف بسباب لحالات لي بداو كيتزادو مورما بانو بؤر ف بزاف د لمدون، شي لي خلا سلطات يديرو سبيطارات ميدانية. ف 26 يوليوز، خرّجات لحوكومة واحد لقرار ف لعشية كيمنع دخول ؤ لخروج من لمدون ديال طانجا، تطوان، فاس، مكناس، دارلبيضا، برشيد، سطات، ؤ مراكش، غادي يتطبق من طناش د ليل؛ شي لي خلا ناس تجري ؤ تقبط طريق بزربة، تسمات علا ديك ليلة بليلة د لهروب لكبير. ف 18 يناير 2021، بانت اول حالة ديال ڤيروس كورونا لمبدل لي اصلو من نݣليز ف لمرصا د طانجا ميد لواحد مغريبي جاي من ارلاندا ؤ داز علا مارساي. ف 15 دجنبر 2021، تسجلات اول حالة د ڤيروس كورونا لمبدل ؤميكرون عند واحد سيدة ف دارلبيضا. عل قليلة 5 ديال طبا ماتو بسباب ڤيروس كورونا ؤهوما خدامين، جوج ديال حالات لولا كانو ف 4 ابريل ديال طبيببة مريم اصياد لي خداما ف سبيطار محمد لخاميس فدارلبيضا ؤ ديال دكتور نوردين بنيحيى ف مكناس. لحالة تالتة كانت ف 8 ابريل ديال طبيب جينيراليسط رويمي عمرام فدارلبيضا. ف 20 يوليوز، طبيب عبدلطيف لكنزي مات ف مراكش. ف 5 غشت، طبيب مصطفى حاكي ف سيدي مومن. بؤر ديال دارلبيضا. بين 20 ؤ21 مارس، طايفة ليهودية ديال دارلبيضا حتافلو بعيد پوريم حضر ليها تقريبان 300 واحد، ؤ45 واحد منهم بانو فيهم لاعراض ديال لڤيروس. ڤيروس كورونا نتاشر بزربة فدارلبيضا ؤ جوايه ديالها خصوصا فوسط لوزينات ؤ لمعامل لي بقاو خدامين واخا كاينة حالة طوارئ. فسيدي لبرنوصي، بانت ف لول ديال ماي كتر من 150 حالة فسيدي لبرنوصي فتلاتة ديال لوزينات متقاربين ديال صبابط كي صضرو للخاريج: پريتي شوز، كوشازور، شوز ديفوزيون. موراها ف 21 ماي، 32 حالة بانت فلوزين صوماكا ديال رونو. ف لحي د لاجيروند، بانت ف 28 ماي 18 لحالة ف لمعمل د شكلاط اݣبيل. فبرشيد، ف 21 ماي 45 حالة بانت فلوزين ديال كاپلاج ليوني. بؤرة ديال مكناس. ف 10 مارس، واحد لݣروپ ديال 58 سياح مغاربة رجعو من مصر لمكناس، ؤلقاو ف 47 منهم بلي راهم تعاداو ب لڤيروس. بؤرة ديال فاس. ف 14 ابريل، تكتاشفات بؤرة ف لحي ديال لبرج بضبط فكارفور فين تعاداو 68 واحد من بين ناس لي خدامين فيه. بؤرة ديال لاباز د بنݣرير. ف 15 ابريل خرجو تقارير بلي 66 عساكرية ديال لاباز ديال لقوات لجوية د بنݣرير جاهم لڤيروس ؤداوهم لسبيطار لعسكري ديال مراكش، ؤموراها طلع عاداد ناس لي تعاداو لـ208. بؤرة ديال لالة ميمونة. ف 7 ماي، بانو جوج حالات وسط لخدامة فواحد لارض فيلاحية ديال لفريز فدلالحة جيهت مولاي بوسلهام؛ فديك لوقيتة لخدامة لخرين، لي فايتين 200 واحد، طالبو باش يدار ليهم تحليلات باش يعرفو واش فيهم لمرض ولا لا. واخا هاكاك ناس بقاو خدامين ف لفيرمات حتا عاود بانت حالة خرا ف 2 يونيو، موراها قررات سلطات باش دير تحليلات لتقريبان 100 واحد طلعو منها 18 فيهم لڤيروس، من تما ؤ لحالات بداو كيتزادو. حتال 19 يونيو، جوج ؤزينات صبلونية ديال تغليف ديال لفريز خدامين فنواحي ديال لالة ميمونة ولاو هوما لبؤرة ديال نتيشار لڤيروس فديك لبلاصة: لوزين فريݣودار بـ457 حالة ؤ لوزين ناطبيري ماروك بـ103 د لحالات. رد لفيعل ديال دولة. صْفر ؤريحلات. ف 31 يناير 2020، لارام حبسات طيارات ل پيكين حتال 29 فبراير، ؤف 2 مارس زادو ف لمدة ديال توقيف حتال وقت اخور. ف 14 مارس، لمغريب حبس طيارات الي روتور معا 21 بلاد: لوطريش، دانمارك، ليونان، سويسرا، سويد، نورڤيج، توركيا، لوبنان، مصر، لبحرين، لامارات، عومان، لاردن، تونس، سينيݣال، موريطانيا، نيجر، مالي، تشاد، كانادا، ؤ لبرازيل. لغد ليه، ݣاع ريحلات دولية تمنعو. ف 21 مارس، حبسات لارام ݣاع ريحلات داخيلية. تعليم. ف 13 مارس، علنات وزارة تربية لوطنية انه لقرايا غادي تحبس ف لمدارس ؤلجاميعات كاملين، ؤغادي تعوضها لقرايا عن بعد بتيداءا من نهار 16 مارس. جوقات. ف 4 مارس منعات وزارة داخيلية جوقات ديال كتر من الف واحد من غير لماسم، موراها ف 14 مارس نفس لوزارة قررات باش تمنع جوقات ديال كتر من خمسين واحد. ف 11 مارس قررات وزارة لاوقاف باش تمنع لماسم دينية، ؤلمجليس لعيلمي لاعلى دار فتوى ف 16 مارس باش يتسدو جوامع ؤماتقامش فيهم صلا. لمركوب. ف 20 مارس، علنات وزارة داخيلية بلي لكيران بين لمدون غادي يحبسو بتيداءا من 24 مارس. نفس لقارار خداه لمكتب لوطني د سكك لحديدية بنسبة لطرانات والاكين خلاو شي خطوط د لقرب: دارلبيضا-قنيطرة، دارلبيضا-ماطار محمد لخاميس، دارلبيضا-سطات، دارلبيضا-جديدة. لمغاربة لي واحلين برا. ف 2 فبراير 2020، لحوكومة رجعات 167 مغريبي كانو ساكنين فيوهان فشينوا، لبلاصا لي بان فيها لڤيروس، ؤفرقاتهم على جوج صبيطارات واحد فمكناس ؤلاخور فرباط. ؤمن بعد عشرين يوم حتا واحد فيهم ماصدق مريض بڤيروس كورونا. مورما سد لمغريب لحدود ديالو معا صبانيا بزاف د لمغاربة بقاو واحلين ف لخزيرات ؤماقدروش يفوتو لحدود، ؤباش يتحل هاد لموشكيل لقنصل د لمغريب ف لخزيرات فرق لفلوس على شوافرية ؤناس لي راكبين باش يرجعو ل طاليان منين جاو. ف 15 ماي، لمغريب دخل اول فوج فيه تقريبان 200 واحد بقاو واحلين ف مليلية، و دار ليهم لحجر صحي ف سعيدية، ناضور و سلوان. موراها ب سيمانة ف 22 ماي، 304 ديال لمغاربة رجعو من سبتة ؤلغد ليه 100 واحد. صندوق دعم. ف 17 مارس، دارت لحوكومة صندوق خاص بتدبير جايحة ڤيروس كورونا بعدما طلب لماليك يدار ؤيكون فيه 10 د لملاير د درهم باش يعاون صبيطارات ؤلقتيصاد لوطني لي تضرر. لوزارا، لبرلامانيين ؤلموضافين ديال لويزارات ؤمؤسسات ديال دولة تبرعو فيه بشهر د صالير. حملة د تلقيح. رد لفيعل ديال لپريڤي. الغاء لانشطة. نهار 15 مارس، تلاتا من اكبر لمهراجانات ديال لبلاد تعلنو انهم تلغاو، مهراجان موازين ف رباط لي كان غادي يكون بين 19 ؤ27 يونيو، مهراجان تيميطار ف اݣادير لي كان مبرمج بين 3 ؤ6 يوليوز، ؤ مهراجان فاس د لموسيقا روحية بين 12 ؤ20 يونيو. رياضا. قررات لجاميعة لملكية ديال لكورة ف 4 مارس باش يتلعبو لماتشات كاملين بلويكلو (بلا جمهور)، والاكين عشريام من بعد قررات باش مايتلعب حتا ماتش. لفرقا ديال نهضة زمامرة تبرعات بصاليرات د شهر ديال لعابا ؤلمسؤلين باش تعاون صندوق دعم لي دارتو لحوكومة. شاريكات. مورما تحل صندوق دعم بزاف د شاريكات تبرعو ليه، بحال لوصيپي لي عطات 3 دلمليار درهم، لهولدينݣ لمدى لي عطا 2 دلمليار درهم، افريقيا ݣاز ؤبانك ؤف افريكا ؤلبنك شعبي ؤسي دي جي عطاو مليار درهم، لقرض لفيلاحي بـ200 مليون درهم، سياش بانك بـ150 مليون درهم، پيتروم ؤ كوزومار ؤ ام دي جي اس ؤ وينكسو بـ100 مليون درهم، لابيل ڤي بـ50 مليون درهم، ؤݣروپ ازورا لي عاون بـ25 مليون درهم، اطلس صحرا بـ15 مليون درهم، نوڤاتيس ݣروپ بـ10 مليون درهم، لاماليف ݣروپ ؤݣروپ كليم ؤميدي 1 بـ2 مليون درهم. لاموتوال مامضا-ام سي ام ا عاونات لفلاحا لمتضررين بمليار درهم ؤحطات ف صندوق دعم 500 مليون درهم. ف 19 مارس حبسات رونو لخدمة ف لوزينات ديال طانجا ؤدارلبيضا لي خدام فيهم تقريبان 11 الف موضاف. بي اس ا دارت نفس لحاجة بنسبة لوزين د لقنيطرة. تاتير لقتيصادي. ف واحد ديراسة ديال سي اف جي بانك ف مارس 2020، لمغريب غادي يتاتر فضومين ديال تيجارة لخارجية ؤسياحة، بحيت غادي يخسر تقريبان 5 د لمليون ديال سياح ؤغادي تنقص ليه فكل شهر 2، 6 مليون طن فلامپور اكسپور ديال سلعة. من ناحية ليلات ديال لمباتا غادي ينقصو بـ%20 ؤسياح لي جايين غادي يهبطو بـ%39، اما بنسبة لتبادل سلعة لمجموع لاحجام غادي ينقص بـ%20. فنفس لوقت، لمغريب غادي يستافد فشريان ديال لبترول من سوق لعالمي حيت تامان ديال لبرميل طاح بزاف. بسباب هاد لازمة، شاريكة ديال طيارات لخطوط لملكية لمغريبية خسرات 98% من شيفر دافير ديالها (تقريبان 50 مليون درهم كل نهار)؛ هادشي لي خلا لمسؤولين ف 25 غشت يجريو علا 140 واحد خدام معاهوم (من بينهم 65 پيلوط). نتيشار فبلايص خرين. ف 4 مارس 2020، رائيس لحوكومة د صلوڤينيا ماريان صاريك علن بلي اول حالة د كورونا ف لبلاد جات من واحد جا من لمغريب ؤ داز من طاليان. ف 16 مارس 2020، علنات وزارة صحة ساعودية بلي جوج د لحالات جديدة بانو عندهم جاو من لمغريب. احصائيات.